b'\n_START_ARTICLE_\nVilkolakio teatras\n_START_PARAGRAPH_\nVilkolakio teatras \xe2\x80\x93 Kaune 1920\xe2\x80\x931925 m. veik\xc4\x99s teatras._NEWLINE_\xc4\xaesik\xc5\xabr\xc4\x97 1919 m. kaip meninink\xc5\xb3 klubas. Klubo iniciatoriai: tapytojai Vytautas Pranas Bi\xc4\x8di\xc5\xabnas, Vladas Did\xc5\xbeiokas, Vladimiras Dubeneckis, Olga Dubeneckien\xc4\x97, Adomas Galdikas, dailininkas \xe2\x80\x93 grafikas Paulius Galaun\xc4\x97, dramaturgas Balys Sruoga, re\xc5\xbeisierius Antanas Sutkus._NEWLINE_Klubas veik\xc4\x97 Liaudies nam\xc5\xb3 patalpose (Laisv\xc4\x97s al\xc4\x97ja, nr. 3). 1919\xe2\x80\x931920 m. vadovavo B. Sruoga, 1920\xe2\x80\x931925 m. \xe2\x80\x93 A. Sutkus. Klube buvo rengiami meninink\xc5\xb3 susitikimai, vakaron\xc4\x97s, diskusijos, skaitomos paskaitos, leid\xc5\xbeiamas \xc5\xbeurnalas \xe2\x80\x9eDainava\xe2\x80\x9c._NEWLINE_1920 m. meninink\xc5\xb3 klubas virto eksperimentiniu ir improvizaciniu satyros teatru. Vaidybos b\xc5\xabdas a\xc5\xa1trus, su grotesko elementais, vyravo satyra, v\xc4\x97liau alegorija ir simbolika, aktori\xc5\xb3 grimas pabr\xc4\x97\xc5\xbetas, primenantis kaukes. Teatro vaidyba r\xc4\x97m\xc4\x97si it. commedia dell arte principais \xe2\x80\x93 ekspromtu, improvizacija, komi\xc5\xa1ka ir liaudi\xc5\xa1ka vaidyba, pantomima. Scenografija buvo kuriama be eskiz\xc5\xb3, spektaklio erdv\xc4\x99 \xc5\xbeenklinant dekoratyviomis detal\xc4\x97mis. Pastatymuose buvo pastebimos s\xc4\x85lyginio teatro scenografijos u\xc5\xbeuomazgos._NEWLINE_1925 m., po socialiai a\xc5\xa1tri\xc5\xb3 premjer\xc5\xb3, teatras u\xc5\xbesidar\xc4\x97._NEWLINE_1926 m. A. Sutkus ir teatro aktoriai per\xc4\x97jo \xc4\xaf Valstyb\xc4\x97s teatr\xc4\x85, \xc4\x8dia A. Sutkus paskirtas teatro direktoriumi.'